## Pravilnik o izdavanju suglasnosti za upis u Sudski registar pravnih osoba koje obavljaju stručne poslove prostornog uređenja

### NN 127/1999 (29.11.1999.), Pravilnik o izdavanju suglasnosti za upis u Sudski registar pravnih osoba koje obavljaju stručne poslove prostornog uređenja

# MINISTARSTVO PROSTORNOG UREÐENJA, GRADITELJSTVA I STANOVANJA

Na temelju članka 8. stavka 3. Zakona o prostornom uređenju
(»Narodne novine«, br. 30/94, 68/98, 35/99 - Uredba),
ministar prostornog uređenja, graditeljstva i stanovanja,
donosi

## PRAVILNIK

### O IZDAVANJU SUGLASNOSTI ZA UPIS U SUDSKI REGISTAR PRAVNIH OSOBA KOJE OBAVLJAJU STRUČNE POSLOVE PROSTORNOG UREÐENJA

Članak 1.

Ovim Pravilnikom utvrđuju se uvjeti i mjerila za izdavanje
suglasnosti za upis u sudski registar pravnih osoba koje obavljaju
stručne poslove prostornog uređenja (u daljnjem tekstu:
suglasnost).

Stručnim poslovima prostornog uređenja u smislu ovoga
Pravilnika smatra se izrada prostornih planova i izrada stručnih
podloga za izdavanje lokacijskih dozvola za zahvate u prostoru
određene na način propisan člankom 37. Zakona
o prostornom uređenju.

Članak 2.

Ministarstvo prostornog uređenja, graditeljstva i stanovanja
(u daljnjem tekstu: Ministarstvo) izdat će podnositelju
zahtjeva suglasnost ako ispunjava sljedeće uvjete:

1. Za obavljanje svih stručnih poslova prostornog uređenja
ako ima zaposlena odnosno ako će zaposliti u punom radnom
vremenu najmanje tri zaposlenika i to:

- dva diplomirana inženjera arhitekture od kojih je jedan
ovlašteni arhitekt upisan u stručni smjer ovlaštenih
arhitekata ili stručni smjer ovlaštenih arhitekata
- urbanista, a drugi ima položeni stručni ispit i
radno iskustvo od najmanje tri godine na poslovima prostornog
uređenja i

- jednog diplomiranog inženjera tehničke znanosti
(građevinarstvo, promet, geografija, geodezija i sl.) koji
ima položeni stručni ispit i radno iskustvo od najmanje
tri godine na poslovima prostornog uređenja ili diplomiranog
stručnjaka društvenih ili prirodnih znanosti (ekonomija,
sociologija, pravo, biologija i sl.) koji ima radno iskustvo od
najmanje tri godine na poslovima prostornog uređenja.

2. Za obavljanje poslova izrade detaljnih planova uređenja
i izrade stručnih podloga za izdavanje lokacijskih dozvola
ako ima zaposlenog odnosno ako će zaposliti u punom radnom
vremenu najmanje jednog ovlaštenog arhitekta upisanog u stručni
smjer arhitekata ili stručni smjer arhitekata - urbanista.

3. Za obavljanje poslova izrade stručnih podloga za izdavanje
lokacijskih dozvola za građevine niskogradnje ako ima zaposlenog
odnosno ako će zaposliti u punom radnom vremenu najmanje
jednog ovlaštenog inženjera odgovarajuće struke.

Članak 3.

Zahtjevu za izdavanje suglasnosti podnositelj zahtjeva, posebno
za svakog zaposlenika odnosno budućeg zaposlenika, prilaže
ovjereni preslik:

1. diplome,

2. uvjerenja o položenom stručnom ispitu,

3. radne knjižice,

4. popis prostornih planova i stručnih podloga za zahvate
u prostoru u čijoj izradi je zaposlenik sudjelovao.

5. popis znanstvenih i stručnih radova.

Iznimno od stavka 1. ovoga članka za ovlaštenog arhitekta,
ovlaštenog arhitekta - urbanista i ovlaštenog inženjera,
prilaže se samo ovjereni preslik rješenja o upisu u
Imenik ovlaštenih arhitekata odnosno Imenik ovlaštenih
inženjera Hrvatske komore arhitekata i inženjera u graditeljstvu.

Za budućeg zaposlenika, osim dokumenata iz stavka 1. odnosno
stavka 2. ovoga članka, prilaže se ovjerena izjava
budućeg zaposlenika i podnositelja zahtjeva, kojom obje
strane izjavljuju da će se taj zaposlenik, po izdanoj suglasnosti
i upisu u Sudski registar, stalno u punom radnom vremenu zaposliti
kod podnositelja zahtjeva.

U slučaju iz stavka 3. ovoga članka podnositelj
zahtjeva je dužan zaposliti zaposlenika i o tome Ministarstvu
dostaviti dokaz (preslik radne knjižice) u roku od 60 dana
od dana upisa u sudski registar.

Članak 4.

Ako podnositelj zahtjeva ne ispunjava uvjete iz članka
2. ovoga Pravilnika ili ako, nakon pisanog poziva za dopunu zahtjeva,
nije dostavio dokumente iz članka 3. ovoga Pravilnika,
Ministarstvo će rješenjem odbiti zahtjev za izdavanje
suglasnosti.

Protiv rješenja iz stavka 1. ovoga članka nije dopuštena
žalba ali se može pokrenuti upravni spor.

Članak 5.

Ministarstvo vodi evidenciju o pravnim osobama kojima su izdate
suglasnosti.

Evidencija iz stavka 1. ovoga članka sadrži:

1. tvrtku (naziv i sjedište) pravne osobe,

2. klasifikacijsku oznaku, urudžbeni broj i datum izdavanja
suglasnosti,

3. vrstu stručnih poslova prostornog uređenja za obavljanje
kojih je izdana suglasnost,

4. popis i stručnu spremu zaposlenika navedenih u zahtjevu
za izdavanje suglasnosti,

5. odjeljak za napomene i upis promjena bitnih za obavljanje stručnih
poslova prostornog uređenja.

Pravna osoba koja obavlja stručne poslove prostornog uređenja
dužna je Ministarstvu dostaviti obavijest i dokumentaciju
o promjeni uvjeta iz članka 2. ovoga Pravilnika u roku
od 30 dana od dana nastanka promjene.

Članak 6.

Postupak pokrenut po odredbama Pravilnika o izdavanju suglasnosti
za upis u sudski registar pravnih osoba koje obavljaju stručne
poslove prostornog uređenja (»Narodne novine«, br.
93/94), dovršit će se prema odredbama ovoga Pravilnika.

Članak 7.

Odredba članka 5. stavka 3. ovoga Pravilnika primjenjuje
se i na pravne osobe kojima je suglasnost izdana prema propisima
koji su važili prije stupanja na snagu ovoga Pravilnika.

Članak 8.

Danom stupanja na snagu ovoga Pravilnika prestaje važiti
Pravilnik o izdavanju suglasnosti za upis u sudski registar pravnih
osoba koje obavljaju stručne poslove prostornog uređenja
(»Narodne novine«, br. 93/94).

Članak 9.

Ovaj Pravilnik stupa na snagu osmog dana od dana objave u »Narodnim
novinama«.

Klasa: 350-01/99-03/06
Urbroj: 531-01-99-1
Zagreb, 24. studenoga 1999.

Ministar
**mr. sc. Marko Širac,** v. r.

Pravilnik, NN 127/1999-1997